Source: https://www.espa.io/epidotisi-oaed-gia-proti-proslipsi-20000-anergon/
Timestamp: 2020-07-06 16:15:23+00:00
Document Index: 12843234

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Επιδότηση ΟΑΕΔ για πρώτη πρόσληψη 20000 ανέργων - espa.io
Προγραμματα που αφορούν Επιδότηση ΟΑΕΔ για πρώτη πρόσληψη 20000 ανέργων και θερμοκοιτίδα για 5000 επιχειρηματικές ιδέες
Σημαντικότερη εστίαση των προγραμμάτων του ΟΑΕΔ για το 2018 είναι η Επιδότηση ΟΑΕΔ για πρώτη πρόσληψη 20000 ανέργων σε θέση πλήρους απασχόλησης. Στόχος των προγραμμάτων είναι η στόχευση στους νέους, καθώς στηρίζεται επίσης η μετατροπή θέσεως μερικής απασχόλησης σε πλήρη, η στήριξη της κατάρτισης μέσω της εργασίας για κατόχους απολυτηρίου Γυμνασίου και Λυκείου, αλλά και επαγγελματικών πτυχίων, ενώ ετοιμάζεται η «θερμοκοιτίδα» για 5000 επιχειρηματικές ιδέες νέων, όπως ανέφερε η επικεφαλής του ΟΑΕΔ Μαρία Καραμεσίνη σε ραδιοφωνική συνέντευξη στο σταθμό «Στο Κόκκινο» και τον Στάθη Σχινά.
Στήριξη της εισόδου στην αγορά εργασίας με την Επιδότηση ΟΑΕΔ για πρώτη πρόσληψη 20000 ανέργων
«To 2018 ξεκινάμε με το πρόγραμμα «πρώτης πρόσληψης» μισθωτού ή μισθωτών από επιχειρήσεις νέων ανθρώπων ως 35 ετών. Περιμένουμε το ΦΕΚ, ελπίζουμε να ξεκινήσουμε την επόμενη εβδομάδα. Μιλάμε για προσλήψεις 20000 ανέργων, που αν είναι νέοι ως 29 ετών η επιχορήγηση που θα πάρουν οι επιχειρήσεις θα είναι για 18 μήνες, ενώ για προσλήψεις ανέργων 30 ετών και πάνω, για 12 μήνες. Κλιμακώνουμε την επιχορήγηση για μεγαλύτερη δυνατότητα στους νέους να ενταχθούν στην εργασία. Μιλάμε για νέες θέσεις εργασίας, καθαρή αύξηση της απασχόλησης. Στην περίπτωση της «πρώτης πρόσληψης» δεν υπάρχει προηγουμένως απασχόληση, δεν πρέπει να απασχολούν προσωπικό οι επιχειρηματίες», είπε η κ. Καραμεσίνη.
Υπάρχει επίσης «πρόγραμμα που δίνει τη δυνατότητα σε εργοδότες να μετατρέψουν συμβάσεις μερικής σε πλήρους απασχόλησης, με επιχορήγηση των εργοδοτικών ασφαλιστικών εισφορών. Θέλουμε να δούμε εάν αυτό το κίνητρο είναι ικανό να αντιστρέψει την τάση. Το ξεκινάμε πιλοτικά με 3.000 θέσεις. Θα δούμε αν οι εργοδότες ανταποκριθούν. Προσπαθούμε με πολλά εργαλεία να κυκλώσουμε το πρόβλημα» της αδήλωτης και υποδηλωμένης εργασίας, όπως είπε χαρακτηριστικά.
Η δέσμη προγραμμάτων του 2018 για τους νέους ανθρώπους, εκτός της «πρώτης πρόσληψης», περιλαμβάνει επίσης την δημιουργία θέσεων εργασίας για άτομα που έχουν απολυτήρια Γυμνασίου και Λυκείου. Σκοπός είναι να αποκτήσουν δεξιότητες μέσα από την εργασία, αλλά και να εντοπιστούν οι ελλείψεις τους ώστε να καταρτιστούν στη συνέχεια, συνέχισε η κ. Καραμεσίνη.
«Με ένα πιλοτικό πρόγραμμα δίνουμε προτεραιότητα στην εργασία που παράλληλα θα αποκαλύψει τις ελλείψεις και στη συνέχεια θα καταρτιστούν, αντί να καταρτίζονται για οτιδήποτε και να μην βρίσκουν θέση. Αντιστρέφουμε την σχέση κατάρτισης-απασχόλησης, σε απασχόληση-κατάρτιση».
Αναφέρθηκε επίσης σε σχεδιαζόμενο να ξεκινήσει μέχρι τον Ιούνιο πιλοτικό πρόγραμμα. Αφορά στη στήριξη νέων που έχουν επιχειρηματικές ιδέες. Στόχος είναι να διαμορφώσουν επιχειρηματικό σχέδιο, να αξιολογηθούν τα καλύτερα και στη συνέχεια να υπάρχει καθοδήγηση στην είσοδο στην αγορά.
«Δεν θα ζητήσουμε να καταθέσουν έτοιμο επιχειρηματικό σχέδιο, αλλά επιχειρηματική ιδέα. Επιτροπές αξιολόγησης θα κρίνουν ποιες είναι ώριμες και αυτές θα μετατραπούν σε επιχειρηματικό σχέδιο. Η επιδότηση θα είναι 15.000-20.000 ευρώ, μπορεί και παραπάνω», όπως σημείωσε η κ. Καραμεσίνη. Η δυνατότητα θα δίνεται και σε ομάδες που θέλουν να συγκροτήσουν επιχειρηματικά σχήματα, είτε στην ιδιωτική είτε στην κοινωνική οικονομία. «Το ύψος της επιχορήγησης θα αλλάζει ανάλογα με το ύψος του επιχειρηματικού σχεδίου και τον αριθμό των μελών, των εταίρων».
[:el]Πρώτη τροποποίηση της Πρόσκλησης της Δράσης «ΕΠΙΧΕΙΡΟΥΜΕ ΕΞΩ»[:]